Урок 19: “Я і навакольны свет. Надвор’е, з’явы прыроды”.

**МЭТА:** фарміраванне ўмення адказваць на пытанне, карыстаючыся словамі самога пытання і выкарыстоўваючы новую лексіку па тэме.

**ЗАДАЧЫ:** вучыць асэнсавана ўспрымаць тэкст на слых на аснове твора “Пухнацік”, чытаць словы, якія графічна не адрозніваюцца ў рускай і беларускай мовах, правільна вымаўляць асаблівыя гукі беларускай мовы; садзейнічаць запамінанню лексікі на тэму “Надвор’е, з’явы прыроды”; развіваць фанематычны слых, памяць; выхоўваць уменні спачуваць, беражліва адносіцца да навакольнага свету.

**АБСТАЛЯВАННЕ:** вучэбны дапаможнік, выявы прадметаў (дадатак 1), індывідуальныя карткі (дадаткі 2, 3), дэманстрацыйныя ўмоўныя абазначэнні (дадатак 4), прэзентацыя.

Ход урока

I. АРГАНІЗАЦЫЙНЫ ЭТАП.

**Настаўнік.**

Мы на пошце пабывалі,

Там паштоўкі пакупалі,

Адпраўлялі тры лісты —

Успомні новыя словы і ты.

II. ЭТАП АКТУАЛІЗАЦЫІ СУБ’ЕКТЫЎНАГА ВОПЫТУ ВУЧНЯЎ.

*На дошцы размешчаны 1 газета, 4 паштоўкі з выявамі прыроды Беларусі, 2 часопісы (адзін з іх — абавязкова “Вясёлка”), канверт, выява ліста і паштовай скрыні.*

**Настаўнік.**Дзе мы пабывалі на папярэднім уроку? Назавіце прадмет, размешчаны справа. Побач з газетай. Колькі часопісаў? Колькі паштовак? Каб даслаць ліст ці паштоўку, куды іх трэба пакласці?

*Настаўнік паказвае прадметы, вучні называюць іх.*

Мэтавызначэнне

**Настаўнік.** Што агульнага ў паштоўках, размешчаных на дошцы? *(Прырода.)*

На ўроку мы будзем гаварыць пра прыроду, вучыцца называць з’явы і аб’екты прыроды на беларускай мове.

III. ЭТАП ЗАСВАЕННЯ НОВЫХ ВЕДАЎ І СПОСАБАЎ ДЗЕЙНАСЦІ.

Знаёмства з лексікай на тэму “Надвор’е, з’явы прыроды”

**Настаўнік.** У вас на партах выявы аб’ектаў нежывой прыроды ці з’яў прыроды. *(Дадатак 1.)*

Падумайце, да якой пары года можна аднесці ваш малюнак — ці гэта адносіцца да любой пары года?

*Да дошкі запрашаецца зіма. Вучні выходзяць з малюнкамі.*

**Настаўнік.** Займае сваё месца той, у каго…

*Далей настаўнік называе з’явы прыроды, што супадаюць па гучанні ў рускай і беларускай мовах. Усе вучні паўтараюць, уладальнік карткі садзіцца на месца.*

*Наступны этап: настаўнік называе з’явы, што НЕ супадаюць па гучанні ў рускай і беларускай мовах. Калі размова ідзе пра “вырай”, то вучань можа выйсці двойчы (“вясна”, “восень”).*

**Настаўнік.** Чаму вы не змаглі заняць сваё месца? Я буду паказваць выяву і называць слова на беларускай мове. Вучань, у каго такі малюнак, падымае яго ўверх і гучна называе яго на беларускай мове, а потым займае сваё месца. Усе разам паўтараюць новае слова. *(Дэманструецца прэзентацыя.)*

*Наступны этап: запрашаюцца вучні з выявай вясны, потым — лета і затым — восені. Работа арганізуецца аналагічна. Калі з’ява назіраецца ў любую пару года, вучні не выходзяць да дошкі. Гэта апошні этап работы. Настаўнік запрашае да дошкі тых вучняў, выявы на картках якіх можна аднесці да любой пары года.*

IV. ЭТАП ЗАМАЦАВАННЯ ВЕДАЎ І ЎМЕННЯЎ.

**Настаўнік.** Выбягаюць да дошкі вучні, у каторых на картках з’явы і аб’екты прыроды, назвы якіх аднолькава гучаць на рускай і беларускай мовах.

Тыя, хто застаўся на месцы, па ланцужку называюць любы малюнак, і ўладальнік малюнка падымае картку, паўтарае слова і садзіцца на месца.

Выбягаюць да дошкі вучні, у каторых на картках з’явы і аб’екты прыроды, назвы якіх па-рознаму гучаць на рускай і беларускай мовах. Тыя, хто застаўся на месцы, па ланцужку называюць любы малюнак, і ўладальнік малюнка падымае картку, паўтарае слова і садзіцца на месца.

*Для запамінання лексікі арганізуецца* ***прыём “Мяняемся”*** *(гл. урок 8). Настаўнік просіць вучняў падняцца са сваіх месцаў і па камандзе “Шукаем пару”, рухаючыся па класе, знайсці сабе пару. Па камандзе “Стоп!” вучні называюць выяву па‑беларуску. Па камандзе “Мяняемся!” вучні мяняюцца карткамі і называюць на беларускай мове прадмет на картцы, якая трапіла да яго пры абмене. Так вучні мяняюцца 7‑8 разоў, пасля чаго займаюць свае месцы.*

Работа з вучэбным дапаможнікам (заданне 1, с. 48)

**Настаўнік.** Назавіце адно аднаму ў пары выявы на малюнках.

Назавіце з’явы і аб’екты прыроды, якія аднолькава гучаць на рускай і беларускай мовах; падобныя ў абедзвюх мовах; зусім розныя па гучанні.

Што размешчана пад малюнкамі? *(Умоўныя абазначэнні.)*

*Настаўнік вывешвае на дошку ўмоўныя абазначэнні (дадатак 2).*

**Настаўнік.** Пра што расказваюць умоўныя абазначэнні?

“Погода” — гэта тое, што “на дварэ”. Таму па‑беларуску “погода” — “надвор’е”.

“Свеціць сонца, ясна — яснае надвор’е”. Паўтарыце.

“Ідзе дождж, на небе хмары — пахмурнае надвор’е”. Паўтарыце.

Я буду паказваць умоўнае абазнаэнне, а вы — адпаведны малюнак у заданні 1.

Прачытайце словы ў правым слупку. *(Дадатак 3.)* Пра што яны расказваюць? Што не адносіцца да прыроды? Каб даведацца, як па‑беларуску называецца “зонт”, вам трэба злучыць малюнак са словам, якое яго называе. Слова, якое застанецца і будзе адказам.

*Проводзіцца праверка: настаўнік паказвае малюнак, і вучні чытаюць слова. Калі правільна злучылі, то ставяць кропку перад словам.*

**Настаўнік.** Як назваць “зонт” на беларускай мове?

Работа з вучэбным дапаможнікам (заданне 2, с. 48)

**Настаўнік.** Што робіць дзяўчынка? Якую перадачу яна глядзіць? Па‑беларуску гэта будзе “прагноз надвор’я”.

Кім хацела стаць дзяўчынка? Што змянілася на другім малюнку?

*Пры магчымасці настаўнік дэманструе відэа на беларускай мове з прагнозам надвор’я.*

*Настаўнік вывешвае на дошку ўмоўныя абазначэнні. Арганізуецца работа па стварэнні маналога вядучага.*

**Настаўнік.** Паспрабуем падрыхтаваць для вядучага прагноз надвор’я на дзень. Я буду пачынаць сказ, а вы — па ўмоўных абазначэннях яго заканчваць.

|  |  |
| --- | --- |
| — Добры дзень.— Сёння … *(пахмурна)*.— Дзьме моцны … *(вецер)*.— Чакаецца … *(дождж з навальніцай)*.— Не забудзьце … *(парасон)*. | — Добры дзень.— Сёння будзе … *(ясна і сонечна)*.— Лёгкі … *(вецер)*.— Чакаецца … *(спёка)*.— Вазьміце з сабой … *(бутэльку вады).* |

У кожнага з вас з’явілася магчымасць стаць вядучым прагнозу надвор’я. Падрыхтуйце ў парах свой прагноз.

*Настаўнік кантралюе, як ідзе падрыхтоўка ў парах. Свой прагноз дэманструюць адна-дзве пары.*

Падрыхтоўка да ўспрымання тэксту на слых

Работа з вучэбным дапаможнікам (заданне 3, с. 49)

**Настаўнік.** Якія з’явы прыроды вы можаце назваць па малюнках?

Хто паказаны вялізным і сівым? Вялікага чалавека называюць “волат”, па‑руску — “богатырь”.

Хто паказаны маленькім?

Якую птушку вы бачыце на малюнку?

Як называюцца кветкі? Знайдзіце назву ў першым слупку. Да якой прыроды адносяцца птушкі, кветкі?

Прачытайце словы другога і трэцяга слупкоў. Назавіце словы, што называюць аб’екты нежывой прыроды.

Апавяданне, з якім мы пазнаёмімся, называецца “Пухнацік”. Як вы думаеце, каго можна назваць Пухнацікам?

Паслухайце, чаму Пухнацік заплакаў і што з ім адбылося.

Успрыманне твора на слых

*Слуханне апавядання. Настаўнік чытае з прыпынкамі, звяртаючыся да вучняў з пытаннямі.*

**Настаўнік.** Пра што папярэдзіў Пухнаціка туман?

Хто падхапіў Пухнаціка?

Якое было надвор’е?

Каго шукаў Пухнацік? Чаму? *(Было сумна, быў зусім адзін.)*

Каго пераблытаў з воблачкам Пухнацік?

Каго ён убачыў унізе каля скалы?

Чаму плакалі рамонкі?

Чаму заплакаў Пухнацік?

Праверка агульнага разумення тэксту

**Настаўнік.** Калі нарадзіўся Пухнацік?

Ад каго ён даведаўся, што ён воблачка?

Што расказаў туман воблачку?

Каго сустрэў у небе Пухнацік?

Што ён спытаў у бусла?

Што адказаў бусел?

Чаму Пухнацік пераблытаў рамонкі з аблокамі? Апішыце рамонкі.

Чаму рамонкі сумныя? Што яны расказалі Пухнаціку?

Пухнацік знік, калі заплакаў? Чаму?

Якія аб’екты нежывой прыроды і з’явы прыроды сустрэліся ў апавяданні?

V. ЭТАП ПАДВЯДЗЕННЯ ВЫНІКАЎ ВУЧЭБНЫХ ЗАНЯТКАЎ.

**Настаўнік.** Наш урок заканваецца. Пра што мы сёння гаварылі? У вас засталіся на партах карткі. Памяняйцеся карткай з суседам па парце, назавіце, што ў вас на малюнку. Вярніце мне картку з вясёлкай, картку з кропляй, … . *(Настаўнік называе слова, вучань аддае картку.)*

Шмат новых слоў вы сёння запомнілі. Праверым, ці добра. Перад вамі выявы аб’ектаў нежывой прыроды. *(Дадатак 4.)* Пастаўце пад кожным малюнкам у клетцы першую літару слова, што называе гэты аб’ект.

Праверка: ставім кропку, калі зрабіў правільна. Пра якое надвор’е можна расказаць з дапамогай малюнкаў? Прачытайце ўверсе, пра якое надвор’е гаворыцца.

Пра якое надвор’е напісана ўнізе? З дапамогай стрэлак адпраўце ўверх аб’екты, што сведчаць пра яснае надвор’е. Стрэлкамі ўніз — пра пахмурнае.

Калі атрымалася справіцца з работай, то мэта нашага ўрока дасягнутая.